[ વિષય પ્રવેશ : વર્ષાનો માહોલ જામે એટલે કાવ્ય-ગીતોની મોસમ પૂરબહારમાં ખીલી ઊઠે ! જુદા-જુદા અખબારો અને સામાયિકો આ વર્ષાઋતુને વધાવવા અને કંઈક નવું આપવા માટે સાહિત્યના સાગરમાં ડૂબકી લગાવે. માત્ર સાહિત્ય જ શું કામ, કેટકેટલાંય ફિલ્મી ગીતો પણ આ માહોલને રંગીન બનાવે છે. પરંતુ આ બધાથી ‘જરા હટ કે’ કહી શકાય એવું, વર્ષાઋતુમાં કોઈએ કોઈક શહેર વિશે કંઈક લખ્યું હોય તેવો લેખ એક ફિલ્મમાં જોવા મળ્યો. 2009માં આવેલી આ ફિલ્મના નામથી તો તમે પરિચિત હશો જ ! ફિલ્મનું નામ છે ‘Wake up Sid’. ‘રણબીર કપૂર’ (સીડ) અને ‘કોંકણાસેન’ (આયેશા) અભિનિત આ ફિલ્મના પ્રોડ્યુસર છે ‘કરણ જોહર’ અને દિગદર્શક છે ‘આયર્ન મુખર્જી’. ફિલ્મની મુખ્ય અભિનેત્રીના પાત્રનું નામ છે ‘આયેશા’. તેને લેખિકા બનવું છે. આ માટે તેને કેવા સમય અને સંજોગોમાંથી પસાર થવું પડે છે તેની આ ફિલ્મ છે. પરંતુ અહીં મુખ્ય વાત છે ફિલ્મના અંતિમ ભાગની કે જ્યારે આયેશાની મુંબઈની પ્રથમ વર્ષાઋતુમાં તેનો પહેલો લેખ ‘Mumbai beat’ નામના સામાયિકમાં પ્રકાશિત થાય છે. આ લેખ જાણે કે સંપૂર્ણ સાહિત્યિક છે. તેમાં જીવનનું ઊંડાણ અને જીવનને અલગ રીતે જોવાની દષ્ટિ છે. આથી આ લેખનો અનુવાદ અત્રે પ્રસ્તુત કર્યો છે. રસભંગ ન થાય અને ભાવ ન બદલાય એટલા માટે કેટલાક શબ્દો અન્ય ભાષાના હોવા છતાં જેમના તેમ રાખ્યા છે. આ દ્રશ્યનું ફિલ્માંકન ખૂબ સરસ રીતે થયું છે, આથી વધુ રસ માણવા માટે તો ફિલ્મ જોવી રહી ! – તંત્રી.]